정조 11년 · 목
初命煥之按廉湖西其封書曰湖西之距京師亞於畿甸守宰之賢愚黎庶之苦樂殆同朝夕至焉何用繡衣爲哉然惟邑殘民貧莫湖西若也而饑荒荐臻賙賑方始長吏之懷保或失其道則蔀屋之愁然繄將誰告又況天有眼地無皮古詩可按昔召父今杜母往史足懲則懲貪墨擧循良在朝家爲警勵觀瞻之一大政令也玆子命爾爲湖西御史異其克遵至意母憚勞若或混疏於飢民之間而探其誠僞或寄身於僻村之中而採其幽隱陟臧罰否則比鑑衡之公平彰善癉惡則體日月之照臨威不至厲惠不近柔使湖西一路俾知朝廷之有人焉一或反是常憲隨之奚特貽羞而已哉合行條件除其煩瑣列之右方爾其銘于心近來繡衣之奉命也多不藏蹤故使人知甚至賄賕行間追躡在後辱君命誠大矣爾於今行一洗前陋爾之善否又當有掩不得處必須殫竭○柱邑定山扶餘廉探條件與湖南御史同至是復命其書啓曰臣於正月二十九日敬奉聖旨爲洪忠道暗行御史親授以封書二度臣雙手仰擎驚惶震懍莫者攸措仍伏念臣空疏儱侗固不敢當此重任惟以險夷燥濕殫誠竭力粗酬國家天地生成之恩作爲區區分義其濟則聖恩之攸曁也倘或不濟是臣之罪也何損于天地之大乎臣於是以翌日出城過漢津而逶迤自龍仁縣歷振威至于稷山天安木川淸州等邑止于上黨山城自淸州歷燕岐入于公州雙樹山城自公州歷定山至于扶餘縣而自扶餘歷鴻山靑陽藍浦保寧等邑入于水營又歷結城大興禮山新昌等邑至于牙山貢津倉稅船裝載之所還自洪州歷庇仁舒川朝山林川全義等邑或再至或三至或潛蹤于邑里或棲身于山谷或偏歷乎僧寺僻村或周流乎驛里漁戶問官政之善否察民瘼之巨細或訪人才於巖野僻陋之際或採風謠於街巷條達之中或訟案或獄情若幽若顯若重若輕擧皆入於隨行廉問而乃若賑飢之能否糶農之誠僞尤係廉問之最切者而俵災一事又次焉臣以身混入于農戶受糶之徒或先後於飢民赴賑者類看其穀品斗斛之如何粥飯鹽醬之如何兼問田間俵災之虛實如何一一以所聞見採錄焉畿內凡三邑湖西凡二十三邑栍邑也沿路也道帥臣營閫之所在也或以賑政之有不善者也或以稅穀裝載之所也歸到南漢山城乃敢條列成文序其輕重先後謹書于左方以備宸鑑之俯照然以賤臣蒙昧寡識其於曰臧曰否或黜或褒何能得其彷彿於低仰之間乎惟懼上負聖旨之重下壞奉使之體不勝隕懍而臣所奉聖旨中各項條目亦爲條列論啓忠淸道觀察使金光默謹厚家風鍊達治體按本道而兼得撫慰殫壓之術則允會人心値今歲而能盡懷保賑濟之方則寔布聖化然有信心而發或致觀過之歸至於數邑災結之瞞報磨勘焉可無不察之責而道臣體重不爲論斷兵馬節度使具世勣政多老謬而實乏閫越之望謗因鄙瑣而全失管轄之威縱土校而弄權甚至侵漁於閭里賣營裨之假帖亦有喧傳於路衢至若營倉穀物所關甚重而一付猾吏之手任其幻弄殆作虛簿軍餉未留庫所以待變者而託以公廳改修出其百餘石以付將校擅爲發賣而況黃姓吏校數人本以復賊叔侄家私人倚勢用事於本閫而及夫逆變出後爲主將者猶不能斥退任用依舊一營之人莫不駭歎兵使具世勣昏謬不職之罪狀宜令攸司御處水軍節度使沈▣老當閫寄深知國恩松田修禁養之條列邑宜憚海防總撫摩之術一營多譽固知御下之寬平或欠鎭邊之威重定山縣監許霔勤以居官敏於應事俵災之分等蓋爲裁給於旱田捧稅之加升亦云遵行其定例而實致道路之浮謗設賑而救飢則或有私貲之措辧排糶而勸耕則或得他郡之轉移而亦聞實譽於村閭苟由是而奉公以誠則何憂乎小縣之治扶餘縣監尹得愚觀於其政則空侗考諸其事則鄙瑣虛倉積而成簿莫云吏奸之犯科剩稅結而集錢蓋由鄕品之作客至若農戶之給其空殼幷宜國典之論以重繩臣雖已封庫而其罪狀宜令攸司從重勘斷剩結集錢事引鄕品之奸猾者以爲私客聽用其言潛以災結濫報磨勘之餘數出付各面書員代米以錢收捧于田間者二百十有八結而每一結錢十一兩總爲二千三百九十兩內一千二十四兩零先爲尹得愚之所取用云云一千三百七十三兩零散在各面書員等處而得愚罷官之後此錢易致消融於吏鄕之間故錢一千三百七十三兩零盡數推素以付本縣而封置俾待朝家處分而蓋此剩結及集錢數爻皆有得愚之印署文跡各面書員之所納供辭倉穀虛錄事昨年所捧諸倉穀物通同麤劣太半皮穀而就其總數中米六百七十一石租六百四十二石以未捧爲捧虛錄在簿現發於反庫之際而虛錄米六百七十一石內或以錢代捧或以米移用而幷謂之官廳貸下者亦夥然至於賑政則初抄飢四百二十三口以報于道臣而名之曰公賑又抄飢三百七十三口自錄于本縣而名之曰私賑或設粥或設飯所給租與醬幷通融取用於道臣所劃付賑穀之內而公私賑所抄飢民則皆無餓莩溝壑之憂矣及夫得愚罷官之後所謂私賑之名無主管之所矣賤臣卽以私賑三百七十三口及加付十七口幷入錄於公賑之簿而移牒于道臣以爲穀物加劃給之地本縣穀品自前麤劣昨秋尤甚以此穀品分給農戶有數而無實方當耕作之昨民多頷顑閭里蕭然飯此麤租無以自力於耒耟之役賤臣妄自量度遂出全庫所留租一千九百五十四石于庭中盡數簸揚而風其空殼殼之颺失者爲六百十七石十四斗而實租入庫者爲一千三百六石一斗蓋此所縮之租實因昨秋未熟之故也有難責逋於該倉捧䨀之吏鄕輩故賤臣敢以爲本縣所封置剩結米代捧錢一千三百七十三兩零初旣漏出於實結元稅之中則今無停當歸屬之處矣以此錢折定租一千石價租每石錢幾許際民間窮匱之時平均分給而待其西成以租收捧則民固無損而其租數移以充補於簸揚所縮之租六百十七石十四斗以其餘數添付本縣還租之簿似合事宜不敢擅便公州判官徐直修蓋欠剸理之才頗有瞞假之意樽釅害政則午後致濫杖之譏廏騮費粟而野外有阻飢之歎若夫賑貲之專畀府吏任飢簿之增刪況其災結之移劃市倉幷稅穀而上下自餘瑣謗不須盡論臣雖以狀聞罷黜其罪狀則令攸司從重勘斷本州賑政自設賑以後凡事專委於該監該吏任其舞奸飢口之增刪穀物之精麤盡爲渠輩潤橐之資而官長不能照檢雖有設賑之名殆無設賑之實而甚至於加資帖文五十張定價勒換於富民或捧賂而收還其帖或加捧于本價而仍換其帖作弊多端衆口喧傳災結事本州昨年災總以一千九百餘結磨勘而民間分俵之後所餘三百五結作夫添入於田稅條出付市津倉今方收米都監官都書員市津倉吏等處各有所捧招辭以待朝家處分追聞徐直修自明之言則以爲災結加報中以紙價依邑規劃付於麻甲兩寺者一百二十一結零各項名目又依例除給者四十七結零追給各面民災者亦二十一結零合爲一百九十一結零云云若其名色之不正論以法文自歸私用之科而其餘一百十三結零亦無歸屬之處至於麻甲兩寺紙價事一寺紙價每朔以二結定給而每年又有免稅八結則兩寺所授一年紙價通爲六十四結今以災結加報中劃給云者雖諉以流來邑規而事面之苟且乖謬莫此爲甚宜令本道査覈以爲釐革之擧一淸州牧使李學源謹雅持已寬平爲治防田結而竊倉儲縱云吏奸之未戢等農戶而助耕種實聞民譽之相傳洪州牧使安廷玹有文士名爲大邑政吏奸校悍盍振威明之聲地廣戶稠須用盤錯之器賑糶兩政平停別無可論林川郡守金載久得一郡善治之名經三載考績之例執簿書而析微細則吏憚剛明之官辧錢穀而賙飢荒則民稱懷報之政然而官需米之混入大同條每石加斗捧于捕口民家至令留置者猶爲三百餘石人言喧傳至聞於隣郡邑而人則謂因循於本郡襲謬之餘臣不敢掩置於今日按法之際揆以事面宜令攸司勘處韓山郡守金聖䂓慈諒居官恪謹臨事稅斛平而吏則無橫斂之弊賑政勤而民豈有捐瘠之憂舒川郡守洪履健以邇列之敏才爲小郡於歉歲海夫漁不失業除侵擾於賑荒之餘野田耕亦如期兼撫摩於賙窮之際大興郡守尹光濩以郡閒僻爲政精詳入其邑里則頗有治聲觀于田野則蓋無飢色夭安前郡守洪彦變捧糶甚精抄飢不濫捐私捧於防戶役之際惠均四境之民被嚴譴於解郡符之餘義同一節之士時郡守趙鼎玉自到郡之初克勤於賙賑之際民譽方聞鴻山縣監李廷仁生疏何病文雅可稱陞鄕品而補賑資縱致道路之浮謗割廩俸而增飢口蓋有田野之實譽靑陽縣監崔弘毅廉簡有稱疏闇可恕惟鄕帖作賑資之際詎無吏綠爲奸若田戶給災結之餘蓋有民得蒙惠者庇仁縣監李運彬人出淸班德似庸品委縣吏以災政馴致偸結加稅之奸住鄕客於公衙惹得賣權招賂之謗至若農戶排糶諉以倉穀之尠而一月一巡田夫有頷顑之愁賑庭設粥慢其鼎鹽之調而或啜或吐飢者有彷徨之歎災結事本縣昨年災總以三百六十結磨勘而一百二十結爲濫報矣以其一百二十結添入田稅中捧米而田稅每結又加捧一斗幷入於廉問之中以此事捧招于各該吏人等處已卽狀聞罷黜而其罪狀宜令攸司勘處藍浦縣監洪檊以年少武臣新到災邑銳意求治凡於賙賑之事皆有民譽結城縣監韓德厚六載居官吏民俱便今於賙賑之政亦多施措之得宜保寧縣監李日運心固謹畏事或生疏臨獄訟而誤用濫刑蓋云未嫺於吏體勘災簿而能無餘結實爲深察乎民眉至於辧賑貲之辰乃有移家粟之擧禮山縣監申史源昔謂騷人今知良吏讀書求善奚但有文雅之風爲政近誠乃能得淳朴之意歷村閭而聽士民之語入邑里而驗吏校之情象口一辭稱曰賢宰三政得失似無可問燕歧縣監崔熽雖居民牧之官未得吏治之術政無條理而野則飢色賂有蹊徑而邑多謗言以言乎災結則未徧於窮民之陳疇以言乎軍政則多歸於奸吏之私簿況又昨秋本縣亦失稔一境之民所待哺者惟恃還穀而倉儲之精實半入於吏鄕輩幻弄之中以其空殼租及代捧各穀半皮之類排巡勒分於村里頷顑之際民憂之急方此爲甚合有譴罷之典全義縣監黃胤錫雖稱才胥本自闒葺況其事爲亦甚鄙瑣而一縣政事皆與吏鄕爲謀農戶之排糶則或有蹊徑飢口之入簿則或因顏情以至衙奴執杖於縣庭而有受賂之譏座首常至於衙軒而有勿禁之帖凡此數事有駭聽聞不可置諸字牧之任新昌縣監南履範到任屬耳未聞疵譽前縣監李厚老政無大疵未必追論牙山縣監李亨正新到災邑勤於求治設賑有方捧稅無弊木川縣監鄭杆新到本縣銳意求治政無可疵民亦稱善稷山縣監李弘源謹雅本色慈諒新聲賑飢則致其勤分糶則察其隱方有民譽淸州營將申大順姑無疵譽之所聞公州營將申光復雖曰謹畏頗欠剛猛乃有瑣謗之傳聞已經道臣之警勵洪州營將申啓文治盜頗有剛明之譽振威縣令李恒演畿湖兩縣剛明一規或發奸而旣戢吏濫或捐俸而亦恤民飢龍仁縣監李牧永承家醇謹莅縣仁慈簽丁檢田兩政有譽捐廩賑綏四民爲先廣州府尹李泰永文雅之士剛明其治按倉簿而戢吏奸戶分盈斛之米增賑案而救民餒野有破竈之烟前府尹柳焵今已罷歸未必追論○別單曰賑政事臣於奉命之後所以廉探者先此一事而自湖西之界言之稷山以下所歷十九邑皆設賑而林川則私賑之邑也泝問于諸邑抄飢之始則蓋或有濫抄之弊而亦無當抄而見漏者至於所給穀物必皆用箕颺殼而準其斗量鹽醬魚藿等物亦皆先期準備或有牛肉入羹者莫不殫力經營若較勝者然夫豈諸長吏之賢一誠恤民有能至此哉洪惟國家自昨秋以後軫諸道飢荒之憂凡所以蠲稅停糴減役等恤民之政靡不用其極而前後所下絲綸辭旨惻怛條理明白雖以荒野閭蒼之間愚夫愚婦一聞皆知聖意之所當奉遵而遂思安其業樂其利不復作浮動憂畏之狀而況按道之臣詎敢不仰體聖念凡係撫摩賙救之術盡其心思耳目之力以爲指揮於列邑乎而況列邑之臣孰敢不觀感而作思所以盡其職分以奉聖上憂恤之德意而布諸下民乎是以諸邑之爲賑政者蓋有過於分數而其不能者但二三邑耳以臣所歷之處通論今歲民情則亦可以驗一道之內矣夫觀於道路而無棄土流離者察於場市而無挈家呼乞者封里之聚而未聞愁若怨咨之聲山野之僻而不違燒畬耕種之節雖以常歲較之亦不過是今則國家之憂不在於賑事之或慢而實在於倉穀之漸耗矣不幸近歲飢荒荐臻穀簿消縮而沿海諸邑尤有甚焉雖傾囷倒廩不能當其賑糶排巡之數自二月以後七八郡邑率民移栗頻繁於道路所見可悶臣試索若爾邑穀簿計其原數則所在甚尠甚尠之中又或不能無奸吏之虛錄雖謂之無一年之儲亦非妄語矣惟此一事實爲廟堂之所當深憂一農夫種糧事昨秋未熟道內通然若以臣所見言之扶餘燕岐兩邑所捧倉穀穀品尤爲麤劣不可作種糧而奸吏之幻精爲麤亦有其弊一欽恤典則事輓近諸邑所造笞杖蓋無違式者而至於濫杖一款原啓論列之外他無所聞一稅穀裝載事沿海諸邑稅倉所在處或躬審之或因所聞而文移之以禁其濫捧催其裝載一守令不法事反弄公穀及犯用災結者皆論列于原啓而若其受賂決訟侵困海夫乃其他害民蠹國之事豈曰無是弊而大者無所聞細者亦不足登聞一本道經明行修者登聞事臣知識局淺耳目不廣平居旣無所見聞乃於聖旨奉出之後雖欲採擧巖穴之賢者亦難矣臣行到保寧界得聞烏棲山中有士人鄭赫臣者窮居五十年讀書學道不與人交遊臣潛跡往見之仍留宿扣其所有則多讀庸學年近七十第屋六七間子耕婦耘以爲食無所求於山外似此等人未敢遽謂經明行修而猶可謂之讀書山中固窮潔身之士敢此登聞一孝烈之可合旌褒者淸州故士人卞益夏以孝子名焉行蹟之可信者則有之益夏年三十五而歿文純公臣權尙夏祭文有曰斯文不幸而世道之阨歟仍題其旌曰孝子此足以徵也年前道臣因儒生呈文而狀聞未得蒙旌褒之典公議惜之保寧故士人金光纉亦以孝子名焉行蹟之可信者亦有之光纘之沒故判書臣尹鳳九輓詞有曰應知採訪重宸聞佇看閭旌大字煌此亦足以徵也定山故士人韓逵宣廟朝師傅臣韓胤明之後也逵以兩世孝行名于本鄕而事蹟詳在儒生呈文中似此三人俱宜有褒美之典洪州故士人韓興源妻姜氏素有貞潔之行及夫死之日從容理事引刀自裁其烈節亦宜有褒美之典而右卞益夏金光纉韓逵及姜氏孝烈事跡俱有本道儒生呈文故今不備陳一自餘條件之關係民瘼者關係治績者臣之今行未有端的所聞見此二段不敢擧論一栍邑外所經沿路各邑鎭守令邊將治績道伯閫帥能否廉察事栍邑外沿路各邑守令營將本道監司兵使水使治績幷隨所聞條陳於原啓中而邊將則賤臣所過諸處如舒川浦馬梁等鎭皆爲迂路而又無治政不善之狀入聞者故幷不論啓